Det forhenværende folketingsmedlem Christina Egelund har søndag valgt at forlade Liberal Alliance, fordi hun ikke er enig i den fremtidige kurs for partiet. Ved det seneste folketingsvalg fik Liberal Alliance sig en ordentlig lussing, da partiet gik fra 13 til 4 mandater. Resultatet har siden medført en genopretning af partiet, og det er denne nye kurs, som ligger til grund for, at Christina Egelund nu forlader partiet. - Det er helt naturligt, at man kigger sig selv i øjnene efter et valg og ligger en ny politisk kurs. Men det er ikke noget, der tyder på for mig, at man vælger at gå i den moderne, liberale retning, som jeg synes, man skal, siger Christina Egelund. - Jeg blev ikke vanvittig overrasket, men jeg er ked af, at det var den beslutning, Christina kom frem til, siger Michael Vajhøj, der er formand for Liberal Alliances storkreds Nordjylland. Ikke nødvendigvis et farvel til politik Det forhenværende folketingsmedlem og politisk ordfører i Liberal Alliance var ellers den helt store profil i Nordjylland og fik ved folketingsvalget i 2019 2.026 personlige stemmer. Det rakte desværre ikke til et nordjysk mandat, efter partiet kun fik 1,9 procent af stemmerne i Nordjylland. Ikke desto mindre vækker nyheden stadig ærgrelse i baglandet, der kigger frem mod det næste valg. - Det er det, vi skal kigge på nu. Hvordan kommer vi bedst muligt fremad, og hvem skal stå i spidsen for os fremadrettet, siger Michael Vajhøj. - Jeg kunne næsten ikke sove i nat, fordi selvfølgelig føler man, at man svigter, specielt mit bagland i Nordjylland, som virkelig har hjulpet mig igennem tykt og tyndt. Men man skal også kunne se sig selv i politik og stå på mål for det, man engagerer sig i. Men jeg ved, der er mange liberale og gode kræfter i Nordjylland, siger Christina Egelund. Er det et farvel til politik? - Det er svært at svare på. Jeg brænder for politik, og jeg brænder for et mere liberalt Danmark. Men jeg har svært ved at se det for mig i en partipolitisk sammenhæng lige nu.

Opsummering:
Forhenværende folketingsmedlem og politisk ordfører Christina Egelund valgte tidligere i dag, søndag, at forlade Liberal Alliance.